五哀詩 故殿中侍御史滎陽鄭公
作者：王禹偁
朝代：宋

paragraphs: 柱史有名跡，清才自天縱。
構思慶雲合，落筆醴泉湧。
歌詩與文賦，錚錚人口諷。
揚袂入澤宮，鵠心一箭中。
恃才善戲謔，負氣好侮弄。
大志有誰知，細行乖自訟。
小諫事世宗，惕惕佩光寵。
太祖方歷試，握兵權已重。
上書范魯公，先見不能用。
曆數不在周，謳謠卒歸宋。
汗漫失屠龍，接輿遂歌鳳。
行荷伯倫鍤，高卧畢卓甕。
神德不爲嫌，優待臺諫俸。
晚求萬泉令，吏隠官資冗。
一旦隨朝露，識者彌哀痛。
無子嗣家聲，身世若一夢。
文編多散失，人口時傳誦。
空持一器酒，何處澆孤冢。